CELEX: 62012TN0424
Language: hu
Date: 2012-09-26 00:00:00
Title: T-424/12. sz. ügy: 2012. szeptember 26-án benyújtott kereset — Gaumina UAB kontra a Nemek Közötti Egyenlőség Európai Intézete

1.12.2012   
            
            
               HU
            
            
               Az Európai Unió Hivatalos Lapja
            
            
               C 373/9
            
         2012. szeptember 26-án benyújtott kereset — Gaumina UAB kontra a Nemek Közötti Egyenlőség Európai Intézete
   (T-424/12. sz. ügy)
   2012/C 373/15
   Az eljárás nyelve: litván
   
      Felek
   
   
      Felperes: Gaumina UAB (Vilnius, Litvánia) (képviselő: Saulius Aviža ügyvéd)
   
      Alperes: a Nemek Közötti Egyenlőség Európai Intézete
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg a Nemek Közötti Egyenlőség Európai Intézetének 2012. július 26-ai határozatát, amelyben elutasította a Gaumina UAB-nak az EIGE/2012/ADM/13. sz. ajánlattételi eljárásban tett ajánlatát;
            
         
               —
            
            
               rendelje el, hogy a Nemek Közötti Egyenlőség Európai Intézete folytassa a közbeszerzési eljárást, és értékelje a Gaumina UAB-nak az EIGE/2012/ADM/13. sz. ajánlattételi eljárásban tett ajánlatát.
            
         
      Jogalapok és fontosabb érvek
   
   Keresete alátámasztása érdekében a felperes két jogalapra hivatkozik.
   
               1.
            
            
               Az első, az átláthatóság elvének a megsértésére és a határozat megalapozatlanságára alapított jogalap
               
                           —
                        
                        
                           A felperesek azzal érvelnek, hogy a távközlési tevékenységeket érintő szolgáltatásokra vonatkozó EIGE/2012/ADM/13. sz. ajánlattételi eljárásnak az 1605/2002 rendelet (1), a 2342/2002 rendelet (2), az 1922/2006 rendelet (3) és az ajánlati felhívás fogalma alapján történő lefolytatása során a Nemek Közötti Egyenlőség Európai Intézete nem tett eleget azon kötelezettségnek, hogy a résztvevőt tájékoztassa az ajánlata elutasításának az okairól és indokairól (az 1605/2002 rendelet 100. cikkének (2) bekezdése), és megsértette az átláthatóság elvét (az 1605/2002 rendelet 89. cikkének (1) bekezdése), amikor a műszaki ajánlatok értékelése során szubjektív és absztrakt kritériumokra támaszkodva elutasította a felperes ajánlatát és még a további információkérést követően sem jelölte meg e határozatának indokait vagy az ajánlatra adott pontszámot.
                        
                     
         
               2.
            
            
               A második, a felperes ajánlata téves értékelésére és az ajánlatot elutasító határozat megalapozatlanságára alapított jogalap
               
                           —
                        
                        
                           A felperes azzal érvel, hogy a Nemek Közötti Egyenlőség Európai Intézete műszaki ajánlatát tévesen értékelte, és megsértette az egyenlő bánásmód és a hátrányos megkülönböztetés tilalma elvét (az 1605/2002 rendelet 89. cikkének (1) bekezdése) akkor, amikor a felperes ajánlatát elutasította, mivel annak műszaki részére nem adott elegendő pontszámot, jóllehet az ajánlat megfelelt az ajánlati felhívás követelményeinek, valamint a szerződés célkitűzéseinek és céljainak. Azt, hogy az ajánlatot tévesen értékelték, az is megerősíti, hogy az alperes nem adta elő a műszaki ajánlatok értékelési kritériumára adott egyedi pontokra vonatkozó okokat és magyarázatokat, és nem nyújtott információt arra vonatkozóan, hogy összesen hány pontot adott a műszaki ajánlatra.
                        
                     
         
      (1)  Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (HL 2002. L 248., 1. o.; magyar nyelvű különkiadás 1. fejezet, 4. kötet, 74. o.).
   
      (2)  Az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendelet (HL 2002. L 357., 1. o.; magyar nyelvű különkiadás 1. fejezet, 4. kötet, 145. o.).
   
      (3)  A Nemek Közötti Egyenlőség Európai Intézetének létrehozásáról szóló, 2006. december 20-i 1922/2006/EK európai parlamenti és tanácsi rendelet (HL 2006. L 403., 9. o.).